WHA ดีดบวก 2.03% คาดนักลงทุนเข้าเก็บหุ้นหลังเป็นขาลงมานาน
WHA ดีดบวก 2.03% คาดนักลงทุนเข้าเก็บหุ้นหลังเป็นขาลงมานาน ล่าสุด ณ เวลา 11.37 น. ราคาอยู่ที่ 3.02 บาท บวก 0.06 บาท หรือ 2.03% สูงสุดที่ 3.04 บาท ต่ำสุดที่ 2.96 บาท มูลค่าซื้อขายที่ 212.05 ล้านบาท ด้าน บล.ดีบีเอส วิคเคอร์ส แนะซื้อ ให้เป้า 3.48 บาท 
24 พ.ย. 2559

ผู้สื่อข่าวรายงานว่า ราคาหุ้นบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ณ เวลา 11.37 น. ราคาอยู่ที่ 3.02 บาท บวก 0.06 บาท หรือ 2.03% สูงสุดที่ 3.04 บาท ต่ำสุดที่ 2.96 บาท มูลค่าซื้อขายที่ 212.05 ล้านบาท ขณะที่ดัชนีตลาดหุ้นไทยโดยรวมลบ 0.10%

บล.ดีบีเอส วิคเคอร์ส ระบุในบทวิเคราะห์ แนะนำ “ซื้อ” WHA ราคาเป้าหมาย 3.48 บาท/หุ้น โดยคาดว่าราคาหุ้นปรับลงสะท้อนข่าวลบไปพอควรคือ กังวลกลุ่มเฟรเซอร์สเปลี่ยนไปเช่า TICON แทน ปีนี้โอนนิคมฯน้อยกว่าคาด กำไรตามส่วนได้เสีย Gheco-One ลดลง และปีหน้ามีการขายสินทรัพย์เข้า HREIT น้อยกว่าปีนี้แต่ยังมีสิ่งที่ดีคือ กำไรไตรมาส 4/59 เติบโตก้าวกระโดด ส่วนไตรมาส 1/60 บันทึกกำไรก้อนโตจากการนำ WHAUP เข้าตลาดฯ และจะมีการจัดสรรให้กับผู้ถือหุ้น WHA ด้วยในลักษณะ preemptive right ไม่ต้องไปแย่งซื้อหุ้น IPO
ทั้งนี้ปรับประมาณการลดปีนี้และปีหน้า 13%/3% แต่อัตราเติบโตจากปีก่อนยังสดใส 54%/14% และเป็นสถิติสูงสุดใหม่คงคำแนะนำ ซื้อ ราคาพื้นฐานใหม่ปรับลดเป็น 3.48 บาท ด้วย P/E ปี 60 ที่ 15 เท่า ราคาปิดมีส่วนเพิ่ม 15%